Uddannelse er nøglen til at sikre, at vi i Danmark har de kompetencer, som arbejdsmarkedet kalder på – nu og fremover. Og hvis vores samfund skal leve op til ambitionerne om Danmark som grøn og digital frontløber, bliver vi nødt til at investere meget mere i uddannelse og livslang læring.
Men der er skævheder i uddannelsessystemet, som må og skal rettes op, hvis fremtidens arbejdsstyrke skal have de rette kompetencer til at imødekomme kravene. Derfor skal der investeres i at få lukket nogle af de blinde vinkler, der er opstået i vores måde at anskue uddannelse på.
HK mener:
At efter- og videreuddannelsesområdet skal styrkes, så det giver en reel mulighed - også økonomisk - for at uddanne sig sideløbende med et arbejdsliv. Dette gøres ved at finansiere deltagerbetalingen og hæve  den økonomiske understøttelse (SVU'en).
At taxametrene til de gymnasiale uddannelser skal ligestilles, så en hhx-elev udløser det samme tilskud som en stx-elev.
At der skal oprettes et center for uddannelse, certificering og registrering af tolke for at sikre kvalitet i sagsbehandlingen og øvrige offentlige ydelser.